**REPUBLIKA HRVATSKA**

**ŽUPANIJA ŠIBENSKO-KNINSKA**

**GRAD SKRADIN**

**Gradsko vijeće**

**KLASA: 601-01/19-01/3**

**UR.BROJ: 2182/03-02-19-1**

**Skradin, 12. rujna 2019.g.**

Na temelju članka 7., 12. i 13. Zakona o ustanovama (Narodne novine broj 76/93, 29/97, 47/99 i 35/08), članka 7. i 8. Zakona o predškolskom odgoju i obrazovanju (Narodne Novine, broj 10/97., 107/07. i 94/13.), te članka 32. Statuta Grada Skradina (Službeni vjesnik Šibensko-kninske županije“, broj 10/09, 5/13 i 3/18), Gradsko vijeće Grada Skradina, na 17. sjednici, od 12. rujna 2019.g., donosi

**ODLUKU**

**o osnivanju Dječjeg vrtića Skradin**

1. **OPĆE ODREDBE**

**Članak 1.**

Ovom Odlukom osniva se javna ustanova za predškolski odgoj i obrazovanje, te skrb o djeci rane i predškolske dobi pod nazivom : Dječji vrtić Skradin (u daljnjem tekstu: Dječji vrtić).

Sjedište Dječjeg vrtića je u Skradinu, Put Križa 1A.

**Članak 2.**

 Osnivač Dječjeg vrtića je Grad Skradin (u daljnjem tekstu: Osnivač).

 OIB Osnivača: 69995449367.

 Sjedište Osnivača: Trg Male Gospe 3, 22222 Skradin

 Broj telefona: 022/771 076

 Adresa elektroničke pošte: grad.skradin@si.t-com.hr

 Web stranica: [www.grad-skradin.hr](http://www.grad-skradin.hr).

1. **DJELATNOST**

**Članak 3.**

Djelatnost Dječjeg vrtića je predškolski odgoj i obrazovanje, te skrb o djeci rane i predškolske dobi kao dio sustava odgoja i obrazovanja te skrbi o djeci.

Rani predškolski odgoj organizira se i provodi za djecu od navršenih 6 mjeseci života do polaska u osnovnu školu.

-2-

**Članak 4.**

U Dječjem vrtiću ostvarivat će se slijedeći programi:

- redoviti programi njege, odgoja, obrazovanja, zdravstvene zaštite, prehrane i socijalne skrbi

 djece rane i predškolske dobi koji su prilagođeni razvojnim potrebama djece te njihovim

 mogućnostima i sposobnostima,

- programi za djecu rane i predškolske dobi s teškoćama u razvoju,

- programi za darovitu djecu rane i predškolske dobi,

- programi predškole

- programi ranog učenja stranih jezika i drugi programi umjetničkog, kulturnog, vjerskog

 i sportskog sadržaja.

Dječji vrtić može izvoditi i druge programe u skladu s potrebama djece i zahtjevima roditelja, a sve sukladno Zakonu o predškolskom odgoju i obrazovanju (u daljnjem tekstu: Zakon) i Državnom pedagoškom standardu predškolskog odgoja i naobrazbe.

Programe iz stavaka 1. i 2. ovog članka Dječji vrtić ostvarivat će uz prethodnu suglasnost ministarstva nadležnog za obrazovanje.

1. **UPRAVLJANJE**

**Članak 5.**

Dječjim vrtićem upravlja Upravno vijeće. Upravno vijeće ima 5 članova: predsjednika i 4 člana.

Tri člana Upravnog vijeća imenuje Osnivač iz reda javnih radnika, jednog člana imenuju biraju roditelji djece korisnika usluga, a jednog člana Upravnog vijeća bira se tajnim glasovanjem iz reda odgojitelja i stručnih suradnika Dječjeg vrtića.

Mandat članova Upravnog vijeća je četiri godine.

Odredbe o načinu rada i donošenju odluka, mandatu i ovlastima Upravnog vijeća utvrđuje se Statutom Dječjeg vrtića.

**Članak 6.**

Upravno vijeće kao upravno tijelo, osim prava i obveza utvrđenih Zakonom o ustanovama:

- odlučuje o stjecanju, opterećivanju i otuđivanju nekretnina Dječjeg vrtića pod uvjetima propisanim aktom o osnivanju i statutom Dječjeg vrtića, uz suglasnost Osnivača,

- predlaže Osnivaču statusne promjene Dječjeg vrtića,

- predlaže Osnivaču promjenu naziva Dječjeg vrtića,

- odlučuje o upisu djece i o mjerilima upisa, uz suglasnost Osnivača,

- odlučuje o zasnivanju i prestanku radnog odnosa na prijedlog ravnatelja Dječjeg vrtića sukladno odredbama Zakona,

-razmatra i odlučuje i o drugim pitanjima u skladu s zakonom, ovom Odlukom, Statutom Dječjeg vrtića.

-3-

**Članak 7.**

Ravnatelj Dječjeg vrtića je poslovodni i stručni voditelj Dječjeg vrtića.

Za ravnatelja Dječjeg vrtića može biti imenovana osoba koja ispunjava uvjete za odgojitelja ili stručnog suradnika te ima najmanje 5 godina radnog staža u djelatnosti predškolskog odgoja.

Ravnatelj se bira na temelju javnog natječaja kojeg raspisuje Upravno vijeće Dječjeg vrtića u skladu s Zakonom i Statutom.

Ravnatelja imenuje i razrješava Osnivač na prijedlog Upravnog vijeća Dječjeg vrtića.

Ravnatelj se imenuje na vrijeme od četiri godine s mogućnošću da ista osoba bude ponovno imenovana.

Uz poslove utvrđene Zakonom o ustanovama ravnatelj:

-predlaže godišnji plan i program rada,

-brine o provođenju odluka Upravnog vijeća, Odgojiteljskog vijeća i drugih tijela,

-obavlja i druge poslove utvrđene zakonom, ovom odlukom i Statutom.

**Članak 8.**

 Do imenovanja ravnatelja, za privremenog ravnatelja Dječjeg vrtića imenuje se Zorana Ivić, koja je ovlaštena za vršenje pripremnih radnji i ostalih poslova u svezi osnivanja i poslovanja Dječjeg vrtića kao samostalne ustanove.

**Članak 9.**

Stručno tijelo Dječjeg vrtića je Odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja i obrazovanja te skrbi o djeci rane i predškolske dobi u Dječjem vrtiću.

Odgojiteljsko vijeće sudjeluje u utvrđivanju plana i programa rada Dječjeg vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene Zakonom, ovom Odlukom, Statutom i drugim općim aktima Dječjeg vrtića.

Djelokrug i način rada Odgojiteljskog vijeća pobliže se uređuje Statutom i Poslovnikom o radu Odgojiteljskog vijeća Dječjeg vrtića.

-4-

1. **OPĆI AKTI**

**Članak 10.**

Dječji vrtić ima Statut i druge opće akte.

Statut Dječjeg vrtića donosi Upravno vijeće uz prethodnu suglasnost Osnivača.

Statutom Dječjeg vrtića pobliže se uređuje: ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme Dječjeg vrtića, javnost rada, te druga pitanja važna za obavljanje djelatnosti i poslovanje Dječjeg vrtića.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo, te način obavljanja djelatnosti Dječjeg vrtića kao javne službe.

Statut i Pravilnik o unutarnjem ustrojstvu i načinu rada Dječjeg vrtića kao javne službe donosi Upravno vijeće uz prethodnu suglasnost Osnivača.

Dječji vrtić ima i druge opće akte u skladu s Zakonom, Statutom i ovom Odlukom. Druge opće akte Dječjeg vrtića donosi Upravno vijeće na način propisan Statutom.

1. **FINANCIRANJE I IMOVINA**

**Članak 11.**

 Za obavljanje djelatnosti Dječjeg vrtića sredstva će se osiguravati:

* iz proračuna Osnivača,
* uplatama roditelja djece korisnika usluga,
* iz drugih izvora u skladu sa zakonom.

Za osnivanje i početak rada Dječjeg vrtića, Osnivač osigurat će u svom proračunu

sredstva u iznosu od 100.000,00 kuna.

 U slučaju da Dječji vrtić posluje s gubitkom Osnivač se obvezuje da će pokriti taj gubitak.

**Članak 12.**

Sredstva potrebna za rad i obavljanje djelatnosti Dječji vrtić pribavlja od Osnivača Dječjeg vrtića, pružanjem usluga te iz drugih izvora u skladu sa zakonskim propisima.

Sredstva za rad koja su pribavljena od Osnivača Dječjeg vrtića, stečena pružanjem usluga ili su pribavljena iz drugih izvora čine imovinu Dječjeg vrtića.

**Članak 13.**

Osnivač će osigurati prostor i opremu za trajno obavljanje djelatnosti sukladno standardima i normativima rada propisanim Državnim pedagoškim standardom predškolskog odgoja i obrazovanja.

Prostor za obavljanje djelatnosti Dječjeg vrtića u vlasništvu je Osnivača.

Didaktičku opremu osigurava Osnivač iz vlastitih sredstava.

-5-

**Članak 14.**

Dječji vrtić se osniva kao ustanova i nema za cilj stjecanje dobiti, već obavljanje djelatnosti odgoja i obrazovanja. Ako Dječji vrtić ostvari dobit, ona će se uporabiti isključivo za razvoj i i obavljanje svoje djelatnosti.

Dječji vrtić odgovara za svoje obveze cijelom svojom imovinom.

Osnivač solidarno i neograničeno odgovara za obveze Dječjeg vrtića.

Ako Dječji vrtić na kraju poslovne godine iskaže gubitak Osnivač će gubitak Dječjeg vrtića pokriti bespovratno.

**Članak 15.**

Ravnatelj može stjecati, opteretiti ili otuđiti nekretnine ili drugu imovinu bez suglasnosti Upravnog vijeća u vrijednosti do 50.000,00 kuna.

Upravno vijeće Dječjeg vrtića može stjecati, opteretiti ili otuđiti nekretnine ili drugu imovinu bez suglasnosti Osnivača u vrijednosti do 200.000,00 kuna.

Za stjecanje, opterećivanje ili otuđivanje nekretnina i druge imovine Dječjeg vrtića u vrijednosti većoj od iznosa iz stavka 2. ovog članka Dječji vrtić mora dobiti pisanu suglasnost Osnivača.

1. **STRUČNI RADNICI**

**Članak 16.**

Dječji vrtić obavlja svoju djelatnost na temelju godišnjeg plana i programa rada.

U Dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade odgojno-obrazovni radnici: odgojitelj i stručni suradnici (pedagog, psiholog, logoped i rehabilitator) te medicinska sestra kao zdravstvena voditeljica.

Osim odgojno-obrazovnih radnika iz stavka 1.ovog članka u dječjem vrtiću rade i druge osobe koje obavljaju administrativno-tehničke i pomoćne poslove.

Odgojno-obrazovni radnici u Dječjem vrtiću moraju imati odgovarajuću vrstu i razinu obrazovanja, položen ispit te utvrđenu zdravstvenu sposobnost za obavljanje poslova njege, odgoja i obrazovanja, socijalne i zdravstvene zaštite te skrbi o djeci.

1. **MEĐUSOBNA PRAVA I OBVEZE OSNIVAČA I DJEČJEG VRTIĆA**

**Članak 17.**

Osnivač Dječjeg vrtića se obvezuje da će:

* redovito osiguravati potrebna financijska sredstva,
* Dječjem vrtiću pružati potrebnu stručnu pomoć,
* svojim radom i aktivnostima pomagati i da neće remetiti poslovanje Dječjeg vrtića.

-6-

**Članak 18.**

Dječji vrtić se obvezuje da će:

* obavljati djelatnost za koju je osnovan
* pravovremeno izvršavati obveze koje ima prema Zakonu, Statutu, ovoj Odluci i općim aktima Dječjeg vrtića,
* najmanje jedanput godišnje izvijestiti Osnivača o radu i financijskom poslovanju Dječjeg vrtića

**Članak 19.**

Dječji vrtić ne može bez suglasnosti Osnivača Dječjeg vrtića:

* utvrditi programe koje će Dječji vrtić ostvarivati,
* mijenjati naziv, sjedište i djelatnosti,
* donositi i mijenjati Statut i Pravilnik o unutarnjem ustrojstvu i načinu rada,
* dugoročno se zaduživati,
* davati jamstva za kreditno zaduživanje,
* donositi plan upisa,
* udruživati se u zajednice ustanova,
* osnovati drugu pravnu osobu.

**Članak 20.**

Na međusobna prava i obveze Osnivača i Dječjeg vrtića koja nisu uređena ovom odlukom primjenjivat će se odredbe Zakona o ustanovama i Zakona o predškolskom odgoju i obrazovanju.

**Članak 21.**

Dječji vrtić je dužan pravodobno i istinito obavještavati javnost o obavljanju svoje djelatnosti za koju je osnovan, na način određen Statutom, te sukladno zakonu i ovoj Odluci.

1. **OSNIVANJE I POČETAK RADA DJEČJEG VRTIĆA**

**Članak 22.**

 Dječji vrtić osniva se na neodređeno vrijeme.

 Dječji vrtić počinje s radom stjecanjem uvjeta za osnivanje i početak rada, te upisom u sudski registar ustanova, sve u skladu s Zakonom.

-7-

1. **PRESTANAK RADA DJEČJEG VRTIĆA**

**Članak 23.**

Dječji vrtić može prestati s radom pod uvjetima i na način propisan Zakonom o ustanovama i Zakonom o predškolskom odgoju i obrazovanju.

1. **PRIJELAZNE I ZAVRŠNE ODREDBE**

**Članak 24.**

 Na međusobna prava i obveze Osnivača i Dječjeg vrtića koja nisu uređena ovom Odlukom primjenjivat će se odredbe Zakona o ustanovama i Zakona o predškolskom odgoju i obrazovanju.

**Članak 25.**

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

**GRADSKO VIJEĆE**

 **GRADA SKRADINA**

**PREDSJEDNICA**

 Nadija Zorica, v.r.